Morten Østergaard (RV), 2011-04-15:
Som man også kan høre på de tidligere ordførerindlæg, er der i Folketinget en bred enighed om, at det er godt, at Danmark er en af verdens førende søfartsnationer, og at det er vigtigt, at vi fastholder den position, som i sagens natur betyder beskæftigelse til søs, men som jo også i meget høj grad betyder beskæftigelse på land til en lang række mennesker inden for søfarten og inden for shipping i øvrigt.
Derfor er det selvfølgelig helt afgørende, at vi hele tiden moderniserer vores lovgivning på det her område.
Derfor vil jeg bare starte med at sige, at det er min opfordring til ministeren, at man forsøger at holde fast på den brede enighed gennem forhandlingen med Folketingets partier, så det her lovforslag kan vedtages med så bredt et flertal som overhovedet muligt.
Hvis vi så kigger på de enkelte elementer, kan jeg sige, at jeg ligesom andre ordførere også er enig i, at vi selvfølgelig skal have SUA-konventionen endeligt gennemført og ratificeret, og vi er også med på at etablere den særlige pulje på 1,8 mio. kr. til efterladte søfarende.
Men det, som interessen retter sig mod, er jo i sagens natur spørgsmålet om nationalitetskravet for skibsførere.
Vi har også forud for debatten lyttet meget til interessenterne på området på både arbejdstager- og arbejdsgiversiden.
Det, der er min oplevelse, er, at det ikke er sådan, som man ellers måske kunne få indtryk af i debatten, at det er et stort ønske blandt rederne, at danske skibsførere nu i stort omfang kan erstattes af udenlandske skibsførere.
Det ene er, at man, når man erhverver sig udenlandske rederier og man så vil indflage skibene til Danmark, ikke er nødt til at afskedige de i øvrigt udmærkede skibsførere, der er i de selskaber i forvejen, men kan fortsætte med at have dem i staben.
Det andet drejer sig om, at der jo på danske skibe faktisk er ganske mange udenlandske medarbejdere, og at det også synes rimeligt, at de med tiden kan vokse i graderne og tage uddannelse og dermed også kan komme til at føre skibe, der er indflaget i Danmark.
Helt generelt har vi i Det Radikale Venstre det princip, at vi sådan set er imod de her nationalitetskrav.
Det gælder ikke bare på søfartsområdet.
Det gælder i videst muligt omfang, ikke bare fordi det er en barriere for integrationen i Danmark, men også fordi vi sådan set synes, at det er en slags HR-teknisk handelshindring, at man ikke vil acceptere, at der også kunne være dygtige skibsførere uddannet i andre nationer.
I en globaliseret verden synes vi måske at den lovgivning godt kunne justeres.
Men det er klart, at når der er stor bekymring, skal man også lytte til den, og når man så samtidig, som vi har gjort, kan konstatere, at ambitionen hos rederne altså ikke er at få skiftet deres gode danske skibsførere ud med udenlandske, så er der jo grundlag for at få en forhandling, så alle kan føle sig trygge ved den modernisering af lovgivningen, også selv om det betyder en lempelse af nationalitetskravet.
Vi synes også, det er godt, at udenrigsfradraget nu moderniseres og justeres, men jeg lytter også, når hr. Niels Sindal fra Socialdemokraterne peger på de problemer, der ligger i den måde, lovforslaget er udformet på her, og det synes jeg passende også kan indgå i de videre forhandlinger.
Så jeg håber, at vi, når vi er færdige med lovgivningsprocessen her, vil kunne stemme forslaget igennem med et bredt flertal.